**FM i bowling d. 3 – 4 oktober 2020 i Sønderborg**

(Tekst og redaktion: Kirsten F. Jensen/Britta Jensen)

På trods af Corona lykkedes det alligevel at afholde FM i bowling i år. Fun Bowling i Sønderborg havde skabt nogle trygge rammer med masser af håndsprit og mulighed for at holde god afstand.

Lørdag kl. 15.00 var der 12 til start. Der var desværre afbud fra spillerne fra Horsens, men det lykkedes alligevel at skaffe en modstander til alle. Jack og Kirsten fra Sorø trådte nemlig til og spillede for 2 af dem, der manglede.

Lørdag aften kl.18.00 stod den på 3. halvleg, hvor 24 var tilmeldt. Vi fik mad fra hallens buffet. Det fungerede rigtig godt, idet vi havde vores helt egen sal og skulle kun bære mundbind, når vi skulle ud og hente mad. På grund af Corona-reglerne måtte vi desværre bryde op og sige tak for i aften kl. 22.00.

Søndag kl. 10.00 var der 20 til start. Der blev spillet en masse god bowling, og Jack fra Sorø fik lavet stævnets højeste serie på 258 kegler.

Mesterskabet for damerne blev vundet af Lea Mikkelsen fra Sønderborg med 987 kegler.

Mesterskabet for herrerne blev vundet af Per Lauesgaard fra Ålborg med 1134 kegler.

Alt i alt en rigtig hyggelig weekend hvor der som altid er styr på tingene.

Håber vi ses uden de store Corona-forbehold næste år i Vejle.